DAAR is afdoende bewyse dat goeie of swak veebestuur die verskil maak tussen sukses of 'n mislukking met enige veeboerdery. Die rede hiervoor is dat veebestuur feitlik alle fasette van 'n veeboerdery insluit en derhalwe is dit 'n omvangryke taak wat die volgehoue aandag van die boer moet geniet.
Omdat 'n veebestuursprogram deur so baie faktore beïnvloed word wat selfs van plaas tot plaas verskil, is dit slegs moontlik om sekere riglyne neer te lê waarvolgens gehandel moet word.
Hierdie skaapbestuursprogram is so opgestel dat boere die belangrikste bestuurspraktyke, doseer- en inentingsprogramme maandeliks kan naslaan. Gerieflikheidshalwe word 'n paar aanvullende lekke tot veldweidings en 'n liggaamsgewigtelys vir jong skape by die program ingesluit.
Monster 20 ooilammers (± 9 maande oud) en weeg hulle maandeliks. Vergelyk die gemiddelde gewig met die op die gewigtelys vir dieselfde ouderdom en gee 'n aanvullende lek indien nodig.
Indien moontlik reël dat die dragtige ooie onder toesig lam en skei die ooie met lammers daagliks van die dragtige ooie. Drie aangrensende spaarkampe om in te lam, vergemaklik die skei van ooie met lammers van die dragtige ooie deur die dragtige ooie in die namiddag na 'n volgende kamp, en in die more na 'n derde kamp te skuif. Dit laat baie tyd om met min arbeid die ooie met lammers, wat die vorige dag en gedurende die nag gelam het, die volgende dag na die lammerkampe te skuif. Hou ooie met tweelinglammers tot na speen as 'n trop afsonderlik op groenweiding of in 'n spaarkamp plus 'n aanvullende lek. Ooie met enkellammers op goeie spaarveld en as groenweiding beskikbaar is, wei twee ure daagliks op groenvoer.